input: KOMISJONI RAKENDUSMÄÄRUS (EL) nr 65/2013,
  24. jaanuar 2013,
  millega muudetakse määruse (EÜ) nr 826/2008 (millega kehtestatakse ühiseeskirjad teatavatele põllumajandustoodetele eraladustusabi andmiseks) III lisa
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 43 punkti j koostoimes artikliga 4,
  ning arvestades järgmist:
  (1)
  Komisjoni määruse (EÜ) nr 826/2008 (2) III lisa A osas on ette nähtud, et liikmesriigid edastavad komisjonile teatavad andmed oliiviõli ja lauaoliivide kohta eri turustusaastate lõikes, ning ühtlasi on määratud kindlaks tähtajad nende andmete edastamiseks. Kindlaks on määratud ka ühiseeskirjad, mille alusel liikmesriikide pädevad asutused peavad komisjonile kõnealuse teabe edastama.
  (2)
  Turuolukorra järelevalve tugevdamise huvides ja arvestades kõnealuses valdkonnas saadud kogemust, tuleks määruse (EÜ) nr 826/2008 III lisa A osaga ette nähtud riikide teatavaid teatamiskohustusi lihtsustada, täpsustada ja lisada või tühistada.
  (3)
  Selleks oleks vaja lisada kohustus, mille alusel tuleb teatada oliiviõli kogukasutus ja turustusaasta lõpu laoseis, ning tühistada lauaoliividega seotud andmete edastamise kohustus.
  (4)
  Seetõttu tuleks määruse (EÜ) nr 826/2008 III lisa vastavalt muuta.
  (5)
  Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
  ON VASTU VÕTNUD KÄESOLEVA MÄÄRUSE:
  Artikkel 1
  Määruse (EÜ) nr 826/2008 III lisa A osa muudetakse järgmiselt.
  1)
  Punkt b asendatakse järgmisega:
  „b)
  Enne 15. septembrit edastavad liikmesriigid komisjonile oliiviõli lõpliku kogutoodangu ja kogu sisetarbimise andmed ning turustusaasta lõpu laoseisu eelneva turustusaasta kohta.
  Enne 15. oktoobrit ja 15. aprilli edastavad liikmesriigid komisjonile oma eeldatava oliiviõli kogutoodangu ja sisetarbimise andmed ning turustusaasta lõpu eeldatava laoseisu jooksva turustusaasta kohta.”
  2)
  Punkt c asendatakse järgmisega:
  „c)
  Iga turustusaasta septembrist kuni maini edastavad liikmesriigid komisjonile hiljemalt iga kuu viieteistkümnendal kuupäeval oma eeldatava oliiviõlitoodangu kogused kuude lõikes alates asjaomase turustusaasta algusest kuni andmete esitamisele eelneva kuuni, viimane kaasa arvatud.”
  Artikkel 2
  Käesolev määrus jõustub kolmandal päeval pärast selle avaldamist Euroopa Liidu Teatajas.
  Käesolev määrus on tervikuna siduv ja vahetult kohaldatav kõikides liikmesriikides.
  Brüssel, 24. jaanuar 2013